SET ปิดลบ 1 จุด นลท.จับตา บจ.ประกาศงบ – ผลประชุม “เฟด” สัปดาห์หน้า
SET ปิดลบ 1 จุด แกว่งแคบหลังไร้ประเด็นกระตุ้น ระหว่างรองบ “บจ” ทยอยประกาศ รวมถึงรอประชุมเฟดสัปดาห์หน้า และผลการเปิดประเทศ สัปดาห์หน้าตสดตลาดฯยังซึม พร้อมให้แนวรับ 1,620-1,610 ถัดไป 1,600 แนวต้าน 1,630-1,635 จุด
29 ต.ค. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้แกว่งไซด์เวย์กรอบแคบ เนื่องจากไม่มีประเด็นใหม่เข้ามากระตุ้น และตลาดฯอยู่ในช่วงรอการทยอยประกาศผลประกอบการของบริษัทจดทะเบียน และการประชุมธนาคารกลางสหรัฐฯ (เฟด) สัปดาห์หน้าเป็นหลัก รวมถึงนักลงทุนก็ยังรอติดตามผลการเปิดประเทศแล้วจะได้รับการตอบรับจากต่างชาติมากแค่ไหน
ด้านตลาดหุ้นในภูมิภาคเอเชียวันนี้แกว่งไซด์เวย์ทั้งบวก-ลบ ส่วนตลาดยุโรปเทรดบ่ายนี้ไปทางลบเป็นส่วนใหญ่ จากความกังวลเงินเฟ้อสูง และผลประกอบการของ แอปเปิล อิงค์ (Apple) และแอมะซอน (Amazon) ออกมาไม่ดี ทำให้ดาวโจนส์ฟิวเจอร์สปรับตัวลง และยังกดดันตลาดยุโรปไปด้วย
สำหรับแนวโน้มการลงทุนในสัปดาห์หน้า นายวีระวัฒน์ กล่าวว่า ตลาดฯคงยังซึมอยู่ แนะติดตามการประชุมเฟด, การประชุมกลุ่มโอเปกพลัส และตัวเลข PMI ภาคการผลิตทั่วโลกที่จะทยอยประกาศออกมา
อย่างไรก็ดีพร้อมให้แนวรับ 1,620 – 1,610 ถัดไป 1,600 จุด ส่วนแนวต้าน 1,630 – 1,635 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
TFM มูลค่าการซื้อขาย 4,565.61 ล้านบาท ปิดที่ 14.50 บาท เพิ่มขึ้น 1.00 บาท
KBANK มูลค่าการซื้อขาย 2,593.94 ล้านบาท ปิดที่ 141.00 บาท เพิ่มขึ้น 3.00 บาท
BANPU มูลค่าการซื้อขาย 2,084.90 ล้านบาท ปิดที่ 11.40 บาท เพิ่มขึ้น 0.30 บาท
PTT มูลค่าการซื้อขาย 1,878.26 ล้านบาท ปิดที่ 38.00 บาท ลดลง 0.25 บาท
SCB มูลค่าการซื้อขาย 1,782.09 ล้านบาท ปิดที่ 126.00 บาท เพิ่มขึ้น 3.50 บาท
 
 